
ДОКЛАД

за мобилност на учители 
от НПГВМ „Проф. д-р Димитър Димов“ 
по програма ERASMUS+ 
 /Италия, 01 – 10.06.2025 г./






програма „Еразъм+“, Проект № 2024-1-BG01-KA121-VET-000204394



1. Въведение
   Програмата на Европейския съюз „Еразъм+“ за периода 2021–2027 г. предоставя широк спектър от възможности за образование, обучение, младежки дейности и спорт, с акцент върху приобщаващото и качествено учене през целия живот. Чрез насърчаване на мобилността и сътрудничеството между институции от различни държави, програмата цели да подкрепи личностното развитие, да повиши квалификацията на участниците и да засили тяхната активна роля в демократичния и икономически живот на обществото.
   В съответствие с тези цели, група учители от Национална професионална гимназия по ветеринарна медицина „Проф. д-р Димитър Димов“ – гр. Ловеч, взе участие в мобилност, реализирана в периода 01 – 10 юни 2025 г. в Република Италия. Дейността беше част от проект по програма „Еразъм+“.
   Смяната на културната и професионалната среда, съпътствана от активно взаимодействие с приемащи организации и експерти, предостави възможност за обогатяване на педагогическите и професионалните умения на участниците. Чрез посещения в образователна институция, стопанство, ферма, ветеринарна болница и специализирани центрове в северния регион на Италия, учителите се запознаха с добри европейски практики, технологии и модели на работа в областта на ветеринарната медицина,  предприемачеството, устойчивото развитие, приобщаващото образование.
Също така, мобилността допринесе за разширяване на културния обмен, стимулира критичното мислене и създаде нови възможности за професионално сътрудничество и бъдещо партньорство. Посещението беше от изключителна значимост, както за усъвършенстването на професионалната подготовка на преподавателите, така и за повишаване качеството на учебния процес в гимназията.
2. Осъществени дейности
· Уъркшоп „Модели на иновативни предприятия – стартиране на компании в Италия“ / 02.06.2025 г./
   В рамките на международната мобилност по програма Еразъм+ се проведе работна среща с партньорската организация, насочена към обсъждане на напредъка по проекта, споделяне на добри практики и разработване на бъдещи съвместни инициативи. Участниците  обмениха опит и идеи, свързани с прилагането на иновативни методи в образованието, предприемачеството и младежката активност.
   Акцент в програмата беше провеждането на уъркшоп, ръководен от проф. Стефано Поета – утвърден специалист по икономика и предприемачество от Италия. Темата на обучителната сесия беше „Модели на иновативни предприятия – стартиране на компании в Италия“. В своята лекция и последвалата практическа част проф. Поета представи икономическия контекст на Италия, специфичните предизвикателства пред младите предприемачи, както и успешни примери за стартиращи компании с иновативен профил. Участниците се запознаха с различни бизнес модели, стратегии за устойчиво развитие, финансиране и навлизане на пазара, които могат да бъдат адаптирани към локалната реалност на всяка страна.
   Уъркшопът насърчи критичното мислене и креативността на участващите, като същевременно предостави възможност за дискусии, работа по казуси и създаване на нови идеи за сътрудничество. Обучението допринесе за разширяване на знанията в сферата на иновациите и стартиращия бизнес, както и за развиване на ключови умения, полезни както в професионален, така и в образователен контекст – проектно-базирано обучение.
   Работната среща и уъркшопът с проф. Стефано Поета се оказаха изключително полезни за учителите, като обогатиха тяхната представа за иновативното предприемачество в европейски контекст и стимулираха активното им включване в бъдещи съвместни инициативи. Подобни събития потвърждават важната роля на програма Еразъм+ като инструмент за международно сътрудничество, личностно развитие и професионално израстване.
· Образователно посещение в школа по езда Scuola Federale Pony e Cavalli – Верона. Методики за обучение на тийнейджъри и развитие на конна дейност. Посещение на Център за хранене към школата по езда /03.06.2025г./ 
   В рамките на програмата на мобилността  преподаватели от Националната професионална гимназия по ветеринарна медицина – гр. Ловеч осъществиха работно посещение в школата по езда Scuola Federale Pony e Cavalli, разположена в околностите на гр. Верона, Италия. Това посещение имаше за цел да обогати професионалните знания и умения на преподавателите в областта на животновъдството и ветеринарните грижи за спортни животни, в частност коне.
   Собственичката на школата – г-жа Силвия Скуасабя, приветства българските гости и изнесе изключително интересна и практически насочена презентация относно дейността на центъра. Бяха разгледани основните аспекти от управлението на конната база, включително специфичните условия за отглеждане, хранене и ваксиниране на спортни коне, както и превенция и лечение на характерни заболявания при тези животни. Школата отглежда собствени коне, но също така предоставя услуги и за частни собственици, чиито животни се намират на отглеждане и обучение в базата.
   Особено вдъхновяваща е работата на г-жа Скуасабя в социалната насока – тя провежда специални занимания с деца с хиперактивност или проблемно поведение, като използва взаимодействието с конете като терапевтичен подход за повишаване на тяхната емоционална стабилност, самоконтрол и социализация. Този подход е доказано ефективен и съчетава професионализма на ветеринарните и треньорските грижи с чувствителността към социалните потребности на младите хора.
   Участниците имаха възможност да разгледат и специализирания Център за хранене към школата по езда, където се запознаха с различни  хранителни програми, пригодени за нуждите на конете с висока спортна активност. Акцентът е поставен върху връзката между храненето, физическото състояние и резултатите при състезания, както и върху значението на персонализираната диета за всяко животно.
   Посещението в школата Scuola Federale Pony e Cavalli даде ценна възможност за практическо обогатяване на знанията по ветеринарна медицина и хипотерапия, както и за обмен на добри практики между българските преподаватели и италианските специалисти. То допринесе за постигане на ключовите цели на програмата Еразъм+ в областта на професионалното образование и обучение – насърчаване на професионалната мобилност, приобщаващо образование и повишаване на качеството на преподаването.

· Посещение в Държавната гимназия „Енрико Ферми“ – гр. Сало, провинция Бреша /03.06.2025 г./
  Следобед програмата ни продължи с официално посещение в Държавната гимназия „Енрико Ферми“ в гр. Сало, провинция Бреша, Италия. Посрещна ни директорът на училището – г-н Марко Таролли, който представи основна информация относно структурата, спецификата и академичната насоченост на учебното заведение.
       В гимназията се обучават 1200 ученици от VII  до XII клас, разпределени в 46 паралелки. Училището предлага задълбочена подготовка в две основни направления – хуманитарни науки и природни науки. Акцент в образователния процес се поставя върху интегрирането на интердисциплинарни знания, развитие на аналитично мислене и стимулиране на интереса към научноизследователската дейност. Образователният подход на училището комбинира класически академични дисциплини с иновативни методи на преподаване, които подпомагат учениците да развият критично мислене, езикова култура и умения за работа по проекти.
   Г-н Таролли разказа също така за участието на училището в международни проекти, включително и по програмата Еразъм+, чрез които ученици и преподаватели от гимназията обменят опит със свои партньори от Франция и Португалия. Такива инициативи допринасят не само за повишаване на качеството на обучението, но и за развитие на европейска идентичност, културно разбиране и устойчиви образователни партньорства.
   По време на визитата имахме възможност да разгледаме учебната база и да се запознаем с условията на обучение, както и с някои от преподавателите и учениците. Впечатление направиха модерно оборудваните кабинети, подходът към ученическата самостоятелност и насърчаването на активното участие в извънкласни учебни дейности.
   Посещението в гимназия „Енрико Ферми“ предостави възможност учителите от НПГВМ да се запознаят с организацията и методологията на обучение в италианската образователна система. Обмяната на добри практики в рамките на Еразъм+ доказа за пореден път значимостта на международните образователни партньорства за професионалното развитие на преподавателите и за изграждането на иновативни и отворени училищни общности.
· Посещение във ветеринарната болница „Санта Лучия“ – гр. Верона /04.06.2025 г./
   В рамките на програмата по мобилност по Еразъм+ бе организирано образователно посещение във ветеринарната болница „Санта Лучия“ в гр. Верона, където участниците имаха възможност да се запознаят с реалната практика и организация на работа в едно от най-модерните ветеринарни заведения в региона. Посещението беше водено от д-р Паоло Беверари – главен лекар и водещ ветеринарен хирург на болницата.
   Д-р Беверари представи ежедневната структура на работа в болницата, като акцентира върху екипния подход при грижата за пациентите. Работният му ден започва с оперативна среща с мениджъра на болницата, на която се планират и разпределят задачите за деня, след което следват визитации на хоспитализираните животни, както и прегледи на нови пациенти. Ветеринарната болница работи 24 часа в денонощието, 7 дни в седмицата, с екип от общо 37 ветеринарни специалисти, включително хирурзи, диагностични и лабораторни експерти, както и персонал по поддръжка и администрация. Клиника „Санта Лучия“ разполага със съвременно оборудване: лаборатория за кръвни тестове, рентгенова апаратура, ядрено-магнитен резонанс, манипулационни помещения, отделение за екзотични животни, инфекциозно отделение, както и специализирана стоматология за животни, където се извършват почиствания, профилактика и дентални интервенции (например вадене на зъби).
   По време на срещата д-р Беверари сподели личен и трогателен опит от практиката си – случай на тежко пострадало и малтретирано куче, доведено в критично състояние. Благодарение на усилията и професионализма на екипа, животното е било излекувано и възстановено. Този случай беше представен като изключение, а д-р Беверари подчерта, че днес повечето собственици са изключително внимателни, грижовни и взискателни към здравето на домашните си любимци.
   В края на посещението той сподели философията си за професията: „Един ветеринарен лекар трябва преди всичко да има сърце, да обича пациентите си – едва след това може да бъде бизнесмен.“
   Посещението във ветеринарната болница „Санта Лучия“ осигури ценен практически опит и вдъхновение за участниците по мобилността. Запознаването с организацията, екипната работа и високия професионализъм, допринесе за задълбочаване на познанията по ветеринарна медицина, както и за изграждане на ценности и отношение към хуманното третиране на животните – ключов аспект в съвременното професионално образование.
· Посещение на пазарна инициатива „Campagna Amica“ , организирана от Coldiretti; Пиаца Виторио Венето, Пескиера дел Гард / 05.06.2025 г./
   Учители от Националната професионална гимназия по ветеринарна медицина в Ловеч посетиха фермерски пазар, подпомаган от инициативата „Campagna Amica“, организирана от Coldiretti Verona. Тази инициатива има за цел да подпомогне директната продажба на хранителни продукти от производители, като се осигурява подкрепа чрез местната синдикална организация на Coldiretti.  
   Фермерският пазар е разположен на Пиаца Виторио Венето в гр. Пескиера дел Гарда, регион Венето, провинция Верона. По време на посещението представител на организацията, в лицето на д-р Скена, запозна участниците с дейностите и формите на подкрепа, които предоставят на местните земеделски производители. Това включва счетоводни услуги, съдействие и координация между районната администрация и фермерите, както и консултации по екологично законодателство и други нормативни изисквания. Бяха обсъдени устойчивите практики при отглеждане на култури и животни, както и значението на прякото взаимодействие между фермерите и крайния клиент за качеството и проследимостта на храните. Членският внос в организацията се определят по избор на производителя, съобразно вида и обема на предлаганата продукция, което позволява гъвкав и адаптивен модел на сътрудничество.
   Посещението завърши с дегустация и възможност за закупуване на характерни за региона хранителни продукти, което допринесе за по-добро разбиране на местната агро-хранителна култура и практики.
Работната среща с представители на Coldiretti беше част от програмата на мобилността на учители в Италия по проект Еразъм+ 

· Посещение на земеделско дружество „Il Pignetto“ – Дезенцано дел Гарда, регион Ломбардия /06.06.2025 г./
   В района на Дезенцано дел Гарда, разположен в провинция Бреша, регион Ломбардия, участниците по мобилността  посетихме земеделското дружество „Il Pignetto“, специализирано в производството на висококачествено вино и зехтин. Фермата е пример за съчетание на традиционни методи и иновативни практики в земеделието, което я прави ценен партньор в обмена на професионални знания.
   Собствениците на „Il Pignetto“ подробно представиха технологичните процеси, свързани с отглеждането на лозови и маслинови насаждения – от подготовката на почвата и засаждането, през грижите и поддръжката на културите, до ръчния подбор на реколтата, който гарантира максимално качество на крайния продукт. Особен акцент бе поставен върху прилагането на биологични и устойчиви земеделски практики, които минимизират екологичния отпечатък, съхраняват почвеното здраве и осигуряват здравословни продукти за потребителите.
   По време на посещението учителите имаха възможност да се включат в органолептичен анализ на продукцията, който включва дегустация и професионална оценка на вкусовите, ароматните и визуалните характеристики на различни сортове вино и зехтин. Тази практическа част бе съпроводена от демонстрации на техники за разпознаване на качествени показатели, както и на възможни отклонения в продукцията, което даде ценна информация за контрола на качеството и стандартизацията на храни и напитки.
   Посещението в „Il Pignetto“ обогати познанията на участниците относно значението на устойчивото производство като фактор за дългосрочен успех и конкурентноспособност на пазара. То допринесе също така за разбирането на специфичните изисквания за сертифициране и маркетинг на земеделски продукти, което е от ключово значение за професионалното обучение в сектора на  хранително-вкусовата промишленост.
    Посещение на пазара „Campagna Amica“ и стопанството „Il Pignetto“ осигури практическа представа за добрите практики в локалното производство, преработка и реализация на земеделска продукция. Дейността допринесе за разширяване на знанията, на преподавателите относно устойчивото земеделие, късите вериги за доставки, екологичното производство и значението на прякото взаимодействие с потребителите – теми с ключово значение за модерното професионално образование.
· Посещение на иновативна ферма в село Модзекане, Верона – среща с предприемаческия дух на местния фермер Масселя Плачидо /07.06.2025 г./
   В рамките на програмата по Еразъм+, учители от НПГВМ посетиха иновативна ферма, собственост на наследствения  фермер Масселя Плачидо, разположена в село Модзекане, област Верона. Фермата, създадена в настоящия си вид през 2015 г., представлява пример за съвременен подход към отглеждането на добитък с акцент върху благосъстоянието на животните и устойчивото производство.
   Г-н Плачидо дълго време се е занимавал с отглеждане на месни крави за търговия в магазини, но срещата му през 2015 г. с американския експерт и учен д-р Темпъл Грандин променя изцяло подхода му. Д-р Грандин, известна с работата си по хуманното отношение към животните и автор на книга и филм за кравите, констатира, че животните в традиционните оборни условия са стресирани. След това Плачидо въвежда принципите на свободното отглеждане, които значително подобряват условията и качеството на живот на животните.
   Фермата развъжда главно породата Абърдийн, като животните се държат в пространство, оградено с електрически пастир, осигуряващ безопасността и свободата им за движение. Общият брой на отглежданите животни е около 160. За всеки бик се подбират около 25 крави, а малките теленца остават при майките си, като се кърмят непрекъснато. В този период кравите не се доят, а млякото, с високо съдържание на масленост, е подходящо за производство на качествени сирена и кашкавал. Ражданията се случват на открито, на полето, което е ключов елемент от естественото и хуманно отглеждане на добитъка. Женските телета остават при кравите на полето, докато мъжките се насочват към фаза на угояване за две години. Женските крави достигат възраст около седем години, преди да бъдат изпратени в кланица. Месото след това се преработва в разнообразни месни продукти. За професионалната обработка на месото фермерите работят с шеф-готвач Алесио Ботина, който разполага със собствен цех за приготвяне на месните деликатеси, предлагани в магазина на фермата. Това сътрудничество гарантира качество и висок стандарт на продуктите, които отразяват концепцията за локално производство и устойчив бизнес модел.
Посещението на фермата „Il Pignetto“ предостави ценен практически опит  за учителите от Националната професионална гимназия по ветеринарна медицина „Проф. д-р Димитър Димов“, като разкри примери за успешна комбинация от традиция, иновация и предприемачество.
· В рамките на културната програма от мобилността посетихме град Верона и гр. Бергамо.
Имахме възможността да се запознаем с едни от най-емблематичните забележителности на градовете, които разкриват богатата им история от римско време до Ренесанса и модерността.
На 02.06. следобед културната ни програма започна с посещение на гр. Верона. 
   Посетихме: Катедралата Duomo di Verona и църквата Sant’Anastasia; Арена ди Верона – римски амфитеатър; Piazza Bra - главният площад на града и  Piazza delle Erbe и Piazza dei Signori – центрове на средновековната власт ; Къщата на Жулиета (Casa di Giulietta); Крепостта Кастелвекио (Castelvecchio) и Мостът Скалиджеро (Ponte Scaligero)
Ктедралата Duomo е една от най-значимите в града, чието строителство започва още през XII век. Архитектурата ѝ съчетава романски, готически и ренесансови елементи. Интериорът впечатлява с величествени колони, мраморни подове и произведения на изкуството, сред които се откроява картината „Възнесение на Дева Мария“ от Тициан. Катедралата е жива и днес – както религиозен, така и културен център.
След това посетихме най-голямата готическа църква във Верона – Sant’Anastasia. Основана през XIII век от доминиканските монаси, тя е впечатляваща с високите си сводове, фрески от 15 век и прочутите „подгърбени фигури“ – скулптури на клекнали мъже при входа, известни като „Гръбнаците“. Мястото съчетава духовност, история и художествена изтънченост.
След религиозните паметници, посетихме един от най-добре запазените римски амфитеатри в света – Арена ди Верона, построен през I век сл. Хр. Съоръжението, което в древността е събирало до 30 000 души, днес продължава да е културна сцена, домакинстваща на известния летен оперен фестивал. Участниците имаха възможност да научат повече за архитектурните техники на Древен Рим и съвременното използване на античните структури.
Площадът Piazza Bra е един от най-оживените в града и е естествено културно средище. Обграден от ресторанти, исторически сгради и самата Арена, площадът е идеалното място за наблюдение на градския живот и за размисъл върху съжителството на история и съвременност.
В сърцето на средновековната Верона се намират двата исторически площада – Piazza delle Erbe, където някога се е провеждал римският форум, и Piazza dei Signori, известен като „площадът на властта“ поради обкръжаващите го дворци и обществено-административни сгради от времето на семейство Скалиджери. Площадите съчетават архитектура от различни епохи и носят духа на ренесансовия хуманизъм и политическо развитие на града.
  Къщата на Жулиета Casa di Giulietta – мястото, свързвано с Шекспировата героиня от „Ромео и Жулиета“. Домът с балкона привлича хиляди туристи ежегодно. Обсъдихме как литературата може да влияе върху културната идентичност и туризма, както и как Верона е превърнала фикцията в част от своята реалност.
  Една от запомнящите се спирки в културната програма беше посещението на Castelvecchio – масивна средновековна крепост, построена през XIV век от могъщата фамилия Скалиджери, която е управлявала Верона по това време. Замъкът е стратегически разположен край река Адидже и е бил едновременно военна база и символ на властта на рода. Особено впечатляващ е мостът Ponte Scaligero, който свързва замъка с другия бряг на реката. 
На 09.06 културната ни програма продължи в гр. Бергамо.
   Пътуването ни с фуникуляр (funicolare) до стария град е като символично пътуване назад във времето. Посетихме Пиаца Векиа (Piazza Vecchia). Сърцето на Città Alta – красив ренесансов площад, оформен в XV-XVI век, заобиколен от значими сгради като: Палацо дела Раджоне (Palazzo della Ragione) – средновековна сграда на градската управа и Библиотека „Анджело Май“ (Biblioteca Civica Angelo Mai) – културен център с редки ръкописи и книги.
Базилика Санта Мария Маджоре (Basilica di Santa Maria Maggiore). Основана през 1137 г., тази църква впечатлява с романски екстериор и пищен бароков интериор. В нея се намира гробът на известния композитор Гаетано Доницети, родом от Бергамо.
Капела Колеони (Cappella Colleoni). Разположена до базиликата, тази ренесансова капела е музей на Бартоломео Колеони – военачалник от XV век. Фасадата е украсена с цветен мрамор, а интериорът е богат на скулптури и фрески.
Катедралата на Бергамо (Duomo di Bergamo). Посветена на Свети Александър, покровител на града. Катедралата съчетава различни архитектурни стилове и е духовен център на града.
 Венецианските крепостни стени (Mura Venete). Построени от Венецианската република през XVI век, стените обграждат целия стар град и са част от Световното наследство на ЮНЕСКО. Разходката по тях предлага панорамни гледки към долината и новата част на Бергамо (Città Bassa).
Камбанарията (Campanone / Torre Civica). Градската кула от XI век, от която всяка вечер точно в 22:00 ч. звъни камбана – традиция от Средновековието. Изкачването до върха разкрива красива панорама.
Денят завърши с дегустация на местната кухня – традиционната полента и сирена от Ломбардия.
[bookmark: _GoBack]Културните програми в рамките на мобилностите по програма „Еразъм+“ играят ключова роля в обогатяването на международния образователен опит. Те са важен елемент за постигане на целите на европейското образование в дух на взаимно разбиране, толерантност и културна осъзнатост.

